Pasgebore baba in snerpende koue gelosArgieffoto ŉ Pasgebore babaseun is Vrydagoggend onder ŉ brug naby ŉ kanoklub by die Dusirivier in KwaZulu-Natal gekry. Russel Meiring, woordvoerder van ER24, het gesê paramedici is na die toneel ontbied nadat veiligheidsbeamptes van B-Secure Security op die baba afgekom het terwyl hulle patrolliewerk gedoen het. “Drie beamptes was besig om die babatjie warm te maak toe paramedici by die toneel opgedaag het. Die baba is ondersoek en daar is bevind dat hy ligte hipotermie gehad het,” het Meiring gesê. Die baba is op die toneel behandel en geleidelik warm gemaak terwyl hy na die Edendale- provinsiale hospitaal geneem is vir verdere sorg. Die polisie ondersoek die voorval.